《题李营丘风雪运粮图》
明代·韩纯玉

自古尝称蜀道难，百步九折萦岩峦。何况严冬深雪里，寒氛晻霭逾千盘。

前峰崒嵂矗天起，后峰连绵势未已。猿猱不度鸟不啼，悬崖无根谷无底。

峨眉剑阁云万重，扪参历井摩苍穹。蛟龙蟠孥古木偃，螮蝀卼臲飞梁通。

此时何处来徒众，运粮千里挽输重。仆夫股栗泥没胫，车轮欲摧马蹄冻。

谁能画者李营丘，秋毫细晰天为愁。心神自与元气合，笔力直与造化侔。

营丘本属唐宗系，邦家正值凌夷际。隆准王孙泣路隅，纥干冻雀遥飞去。

天宝以降传乾符，车驾几度留成都。汉阴馈饷骡背负，百官始得充朝哺。

蜀道之难难若此，危途数困唐天子。当时写此非偶然，后来题者赵承旨。

承旨亦是宋天潢，笔墨神妙真相当。徘徊叹赏最珍惜，似因弱宋悲残唐。

唐郊宋社久荆杞，又曾再阅沧桑矣。书画还从世上传，乾坤旧事随流水。

此卷经今八百年，卷中陵谷犹未迁。收藏印记亦屡易，令人对此情惘然。

君不见自有书契来，陈迹悠悠皆可睹。空将哀乐感兴亡，凭吊环州一抔土。

呜呼岂必王孙心独苦！

作者简介：（1625—1703）明末清初浙江归安人，字子蘧，别号蘧庐居士。韩敬子。诸生。敬以党附汤宾尹见摈于时，纯玉以是抱憾，不求仕进。有《蘧庐诗集》。